b'\n_START_ARTICLE_\nAmory Lovins\n_START_SECTION_\nLapsuus\n_START_PARAGRAPH_\nLovins kasvoi Yhdysvaltain it\xc3\xa4rannikolla. H\xc3\xa4n syntyi Washingtonissa ja k\xc3\xa4vi kansakouluja Massachusettsin Amherstissa. H\xc3\xa4n harkitsi konserttipianistin uraa mutta valitsi uran tutkivana fyysikkona.\n_START_SECTION_\nYliopistoaika\n_START_PARAGRAPH_\nLovins aloitti opinnot Harvardin yliopistossa vuonna 1964 suoritettuaan suurimman osan fysiikan opinnoista jo etuk\xc3\xa4teen. Harvardissa h\xc3\xa4n osallistui Nobel-palkitun fyysikon Edward Purcellin j\xc3\xa4rjest\xc3\xa4m\xc3\xa4lle seminaarikurssille, joka Lovinsin mukaan "oli avoin kaikille Lovins-nimisille fukseille"._NEWLINE_Lovins keskeytti opinnot toisen vuoden alussa. Vahvistaakseen polviaan h\xc3\xa4n ryhtyi vuorikiipeilij\xc3\xa4ksi. T\xc3\xa4m\xc3\xa4 harrastus vahvisti my\xc3\xb6s h\xc3\xa4nen kiinnostustaan ymp\xc3\xa4rist\xc3\xb6asioihin._NEWLINE_Lovins palasi Harvardiin vuonna 1966 mutta keskeytti opiskelun pysyv\xc3\xa4sti toisen vuoden j\xc3\xa4lkeen. H\xc3\xa4n piti kovasti opiskelutovereistaan ja er\xc3\xa4ist\xc3\xa4 opettajistaan, mutta suhtautui v\xc3\xa4linpit\xc3\xa4m\xc3\xa4tt\xc3\xb6m\xc3\xa4sti opetussuunnitelmaan ja kielt\xc3\xa4ytyi keskittym\xc3\xa4st\xc3\xa4 millek\xc3\xa4\xc3\xa4n alalle. H\xc3\xa4n opiskeli suullista kertomusperinnett\xc3\xa4 ja perustuslakia; h\xc3\xa4nt\xc3\xa4 kiinnostivat my\xc3\xb6s kemia, fysiikka, kielitiede, oikeustiede, l\xc3\xa4\xc3\xa4ketiede, pianonsoitto ja s\xc3\xa4velt\xc3\xa4minen. H\xc3\xa4n arveli tuolloin, ett\xc3\xa4 maailmassa oli liikaa erityisasiantuntijoita, ja h\xc3\xa4n halusi itse olla yleistiet\xc3\xa4j\xc3\xa4._NEWLINE_Vuonna 1967 Lovins siirtyi Oxfordin Magdalen Collegeen, jossa h\xc3\xa4n sai luvan opiskella useita aineita. Kahden vuoden kuluttua h\xc3\xa4nest\xc3\xa4 tuli Oxfordin Merton Collegen opettaja._NEWLINE_21-vuotiaana h\xc3\xa4n oli nuorin Oxfordin opettajakunnan j\xc3\xa4sen 400 vuoteen. Koska Lovins oli jo opettaja, Oxford my\xc3\xb6nsi h\xc3\xa4nelle vuonna 1971 erikoisp\xc3\xa4\xc3\xa4t\xc3\xb6ksell\xc3\xa4 M.A.:n, mutta alempi korkeakoulututkinto puuttuu h\xc3\xa4nelt\xc3\xa4 edelleen._NEWLINE_Lovinsin kiinnostus suuntautui energiapolitiikkaan, mutta yliopisto vastusti Lovinsin pyrkimyksi\xc3\xa4, sill\xc3\xa4 tuolloin elettiin aikaa ennen \xc3\xb6ljykriisi\xc3\xa4. Kiistan seurauksena Lovins l\xc3\xa4hti yliopistosta.\n_START_SECTION_\nUra\n_START_PARAGRAPH_\nVuonna 1971 Lovins kirjoitti ja valokuvasi kirjaa, joka k\xc3\xa4sitteli uhanalaista kansallispuistoa Walesissa. Aiheeseen liittyi RTZ-kaivosyhti\xc3\xb6n kuparikaivoshanke. Kirjan toimeksianto tuli Maan yst\xc3\xa4vien puheenjohtajalta David Browerilta, Lovinsin mukaan "1900-luvun merkitt\xc3\xa4vimm\xc3\xa4lt\xc3\xa4 luonnonsuojelijalta". Hanke oli menestyksek\xc3\xa4s._NEWLINE_Lovins meni lopulta t\xc3\xa4ysip\xc3\xa4iv\xc3\xa4isesti Maan yst\xc3\xa4vien palvelukseen. H\xc3\xa4n asui Lontoossa ja toimi Yhdysvalloissa k\xc3\xa4ydess\xc3\xa4\xc3\xa4n vuorikiipeilyoppaana New Hampshiress\xc3\xa4._NEWLINE_Tuolloin h\xc3\xa4n ep\xc3\xa4ili \xc3\xa4\xc3\xa4neen David Browerille, ett\xc3\xa4 oli ehk\xc3\xa4 j\xc3\xa4rjet\xc3\xb6nt\xc3\xa4 olettaa heid\xc3\xa4n lobbauksensa tai ymp\xc3\xa4rist\xc3\xb6liikkeen yleens\xc3\xa4 voittavan yhteiskunnalliset ja poliittiset viiv\xc3\xa4stykset tarpeeksi nopeasti. Brower vastasi: "Mutta Amory, eiv\xc3\xa4th\xc3\xa4n j\xc3\xa4rkev\xc3\xa4t ihmiset ole koskaan tehneet mit\xc3\xa4\xc3\xa4n."_NEWLINE_1970-luvun alkupuolella Lovins toi esille huolensa ilmastonmuutoksen vaikutuksista, mutta h\xc3\xa4net j\xc3\xa4tettiin vaille huomiota._NEWLINE_Ensimm\xc3\xa4isen kerran Lovins her\xc3\xa4tti kiinnostusta 1970-luvun puoliv\xc3\xa4liss\xc3\xa4 ennustaessaan, ett\xc3\xa4 ydinvoima on tuhoon tuomittu rakennuskustannusten nousun vuoksi._NEWLINE_H\xc3\xa4nen mainettaan vahvisti Foreign Affairs -lehden julkaisema vaikuttava artikkeli Energy Strategy: The Road Not Taken?. Artikkeli ilmestyi vuosikymmenens\xc3\xa4 energiakriisien ja muiden ahdistuksen aiheiden huippuhetkell\xc3\xa4. Siin\xc3\xa4 28-vuotias Lovins esitti maansa energiantarpeen t\xc3\xa4ytt\xc3\xa4mist\xc3\xa4 energiatehokkuudella ja uusiutuvilla energiamuodoilla keskitettyjen voimalaitosten, kuten ydinvoimaloiden, rakentamisen sijaan. Artikkelin mukaan energiapulaa tulisi ratkoa analysoimalla energian k\xc3\xa4ytt\xc3\xb6\xc3\xa4: kuka tarvitsee, miten paljon, millaista energiaa, mihin tarkoitukseen ja miten pitk\xc3\xa4\xc3\xa4n. Tarpeet olisi yhdistett\xc3\xa4v\xc3\xa4 kaikkein sopivimpiin l\xc3\xa4hteisiin. Siten energiatehokkuus ja uusiutuvat l\xc3\xa4hteet voisivat t\xc3\xa4ytt\xc3\xa4\xc3\xa4 maan nykyiset ja tulevat energiatarpeet. Artikkelin mukaan fossiilisista polttoaineista voitaisiin luopua kolmessa vuosikymmeness\xc3\xa4 ilman kustannuksia. Vaihtoehtonsa eduiksi Lovins nimesi ydinaseiden levi\xc3\xa4misen est\xc3\xa4misen, joka h\xc3\xa4nen mukaansa muuttuisi my\xc3\xb6hemmin mahdottomaksi._NEWLINE_Vaikka suunnitelma oli vedenpit\xc3\xa4v\xc3\xa4, se kuulosti valtaapit\xc3\xa4vien korvissa naiivilta ja ep\xc3\xa4realistiselta. Energiateollisuus ja poliittiset vallanpit\xc3\xa4j\xc3\xa4t hy\xc3\xb6kk\xc3\xa4siv\xc3\xa4t Lovinsia vastaan s\xc3\xa4\xc3\xa4lim\xc3\xa4tt\xc3\xb6m\xc3\xa4sti ja h\xc3\xa4nen ehdottamansa vaihtoehtoinen \xe2\x80\x9cpehme\xc3\xa4 polku\xe2\x80\x9d ulos energiakriisist\xc3\xa4 ohitettiin. Yleisen k\xc3\xa4sityksen mukaan energia ja talous kasvoivat yhdess\xc3\xa4 ja muun kuvitteleminen olisi vaarallisen ymm\xc3\xa4rt\xc3\xa4m\xc3\xa4t\xc3\xb6nt\xc3\xa4._NEWLINE_Vuonna 1984 Lovins oli tarkistanut kantaansa: pehme\xc3\xa4t teknologiat eiv\xc3\xa4t pystyisik\xc3\xa4\xc3\xa4n kattamaan USA:n, vaan sen ja lis\xc3\xa4ksi Kanadan, Britannian, Ranskan, L\xc3\xa4nsi-Saksan, Ruotsin, Tanskan ja Japanin kaiken energiantarpeen._NEWLINE_Historia osoitti Lovinsin n\xc3\xa4kemyksen oikeaksi: Korkeiden hintojen sek\xc3\xa4 tehokkuuteen ja s\xc3\xa4\xc3\xa4st\xc3\xb6\xc3\xb6n kannustavan politiikan seurauksena Yhdysvaltojen taloudellinen tuotanto erkani energiank\xc3\xa4yt\xc3\xb6st\xc3\xa4 \xc3\xb6ljykriisin j\xc3\xa4lkimainingeissa, ajamatta maata k\xc3\xb6yhyyteen. N\xc3\xa4in Lovinsin v\xc3\xa4ite kasvun ja ymp\xc3\xa4rist\xc3\xb6n yhteensovittamisesta tuli todistettua. Economist-lehden mukaan t\xc3\xa4m\xc3\xa4n kokemuksen j\xc3\xa4lkeen liike-el\xc3\xa4m\xc3\xa4n ja politiikan johtajien on ollut kunniallista puhua energiatehokkuudesta._NEWLINE_Vuoteen 1978 menness\xc3\xa4 Lovins oli julkaissut kuusi kirjaa, konsultoinut laajasti eri aloilla ja toimi omien sanojensa mukaan "energia-asioissa noin 15 maassa yhdist\xc3\xa4j\xc3\xa4n\xc3\xa4, lobbaajana, ja viidakkopuhelinten ristiinkytkij\xc3\xa4n\xc3\xa4". H\xc3\xa4n selitti monimutkaisia aiheita yksinkertaisesti ja tarvittaessa monimutkaisesti, humoristisesti tai rahoituksen n\xc3\xa4k\xc3\xb6kulmasta. H\xc3\xa4n muisti suunnattoman m\xc3\xa4\xc3\xa4r\xc3\xa4n teknist\xc3\xa4 tietoa ja k\xc3\xa4ytti taskulaskinta kuin toiset kirjoituskonetta. H\xc3\xa4n l\xc3\xa4hestyi vastapuoltaan tavalla, jota h\xc3\xa4nen vaimonsa kutsui "aikido-politiikaksi": l\xc3\xa4mpim\xc3\xa4sti, my\xc3\xb6nteisesti ja yhteisty\xc3\xb6h\xc3\xb6n taipuvaisesti._NEWLINE_N\xc3\xa4ihin aikoihin Lovins v\xc3\xa4itti, ett\xc3\xa4 Pohjois-Amerikalla oli liikaa energiaa; ett\xc3\xa4 vesi-ydin-hiilis\xc3\xa4hk\xc3\xb6inen voimaverkko oli typer\xc3\xa4, vaarallinen, tuhlaavainen, usein tarpeeton ja sai valtavia tukiaisia; ja ett\xc3\xa4 ydinvoiman rauhanomaiset k\xc3\xa4ytt\xc3\xb6tarkoitukset olivat vain p\xc3\xb6h\xc3\xb6ttyneen sotakoneiston naamio._NEWLINE_Lovins kuvaili kaukon\xc3\xa4k\xc3\xb6isesti suuria voimalaitoksia ja s\xc3\xa4hk\xc3\xb6verkostoa hauraaksi rakenteeksi, joka olisi altis terrorismille ja s\xc3\xa4hk\xc3\xb6katkoksille. H\xc3\xa4nen ennustuksensa osoittautuivat tuolloista vallitsevaa n\xc3\xa4kemyst\xc3\xa4 oikeammaksi. Nyky\xc3\xa4\xc3\xa4nkin h\xc3\xa4n puolustaa hajautettua mikrovoimaa.\n_START_SECTION_\nAvioliitot\n_START_PARAGRAPH_\nAmory Lovins avioitui 1979 L. Hunter Lovinsin kanssa intiaanien hikimajassa. L. Hunter Lovins, omaa sukua Sheldon, on juristi, yhteiskuntatieteilij\xc3\xa4, mets\xc3\xa4nhoitaja ja organisoija. H\xc3\xa4it\xc3\xa4 seuranneiden viiden vuoden aikana Lovinsit olivat harvoin erossa toisistaan. Ty\xc3\xb6skennelless\xc3\xa4\xc3\xa4n energiapolitiikan alalla he toimivat toisiaan t\xc3\xa4ydent\xc3\xa4v\xc3\xa4n\xc3\xa4 joukkueena. Molempien ty\xc3\xb6h\xc3\xb6n kuului puheiden pit\xc3\xa4mist\xc3\xa4, opettamista, kirjoittamista, todistamista ja konsultointia. Amory puhui energiasta ja kunnallistekniikasta; Hunter vedenk\xc3\xa4yt\xc3\xb6st\xc3\xa4 ja yhteis\xc3\xb6ist\xc3\xa4. Er\xc3\xa4\xc3\xa4n toimittajan vaikutelma oli, ett\xc3\xa4 Amoryn olemus oli rauhallinen kuin buddhalaisella ja Hunter oli n\xc3\xa4ist\xc3\xa4 kahdesta raisumpi._NEWLINE_Lovinsit asuivat erill\xc3\xa4\xc3\xa4n vuodesta 1989 l\xc3\xa4htien ja avioero astui voimaan 1999._NEWLINE_Toisen avioliittonsa Amory Lovins solmi vuonna 2007 Judy Hillin kanssa. Judy Hill Lovins on luontovalokuvaaja, gallerianpit\xc3\xa4j\xc3\xa4 ja yritysten taiteellinen neuvonantaja. Judy Hill syntyi Coloradossa 1945 ja kasvoi Oregonissa. H\xc3\xa4n opiskeli liiketaloutta Oregonin valtionyliopistossa. H\xc3\xa4nell\xc3\xa4 on kaksi poikaa. H\xc3\xa4n asuu Aspenissa.\n_START_SECTION_\nTy\xc3\xb6 nyky\xc3\xa4\xc3\xa4n\n_START_PARAGRAPH_\nAmory Lovins on puhunut resurssienk\xc3\xa4yt\xc3\xb6n tehokkuuden, energiainnovaatioiden ja holistisen suunnittelun puolesta liki nelj\xc3\xa4 vuosikymment\xc3\xa4. H\xc3\xa4n on ollut vieraileva professori ja luennoija vuodesta 1978 l\xc3\xa4htien seuraavissa oppilaitoksissa: Kalifornian yliopisto Berkeleyn ja Riversiden kampuksilla; University of British Columbia; Dartmouth College; University of Colorado at Boulder; St. Gallenin yliopisto (Sveitsi); Pekingin yliopisto (Peking); Stanfordin yliopisto._NEWLINE_H\xc3\xa4n on toiminut yritysten ja viranomaisten neuvonantajana eri puolilla maailmaa yli 30 vuotta. H\xc3\xa4n on luennoinut Yhdysvaltain armeijan oppilaitoksissa ja tehnyt ty\xc3\xb6t\xc3\xa4 ydinaseiden levi\xc3\xa4misen est\xc3\xa4miseksi, mutta ennen kaikkea h\xc3\xa4n on tehnyt energiank\xc3\xa4ytt\xc3\xb6\xc3\xa4 ja -s\xc3\xa4\xc3\xa4st\xc3\xb6\xc3\xa4 koskevaa tutkimusty\xc3\xb6t\xc3\xa4. H\xc3\xa4nen Yhdysvaltojen armeijalle tekem\xc3\xa4ns\xc3\xa4 ty\xc3\xb6n n\xc3\xa4k\xc3\xb6kulma kattaa maanpuolustuksen ja konfliktinehk\xc3\xa4isyn, mutta kohdistuu my\xc3\xb6s rahan ja s\xc3\xa4hk\xc3\xb6n s\xc3\xa4\xc3\xa4st\xc3\xb6\xc3\xb6n laivaston risteilij\xc3\xa4ll\xc3\xa4._NEWLINE_Lovinsin uskottavuus yritysmaailmassa perustuu ensinn\xc3\xa4kin niihin teknisiin ratkaisuihin, jotka s\xc3\xa4\xc3\xa4st\xc3\xa4v\xc3\xa4t yrityksen taloudellisia voimavaroja. Uskottavuuden varsinainen perusta on kuitenkin h\xc3\xa4nen kykyns\xc3\xa4 sovittaa useiden alojen n\xc3\xa4kemyksi\xc3\xa4 yhteen uudeksi, ravistelevaksi n\xc3\xa4k\xc3\xb6kulmaksi. Lovinsin johtop\xc3\xa4\xc3\xa4t\xc3\xb6kset perustuvat tarkkoihin tutkimuksiin ja laskelmiin. Pyrkimys energian tehokkaaseen hy\xc3\xb6dynt\xc3\xa4miseen tuottaa yll\xc3\xa4tt\xc3\xa4vi\xc3\xa4 ja poikkeuksellisia johtop\xc3\xa4\xc3\xa4t\xc3\xb6ksi\xc3\xa4. H\xc3\xa4nen analyysinsa osoittavat, ett\xc3\xa4 energiatehokkuuteen sijoittaminen on edullisempaa kuin riippuvuus fossiilisista ja ydinpolttoaineista._NEWLINE_Lovins on Rocky Mountain Instituten p\xc3\xa4\xc3\xa4tutkija ja puheenjohtaja. Vuodesta 1990 l\xc3\xa4htien Lovins on johtanut viisinkertaisesti nykyist\xc3\xa4 tehokkaamman auton kehitysty\xc3\xb6t\xc3\xa4 ja vetytalouteen siirtymisen strategian kehityst\xc3\xa4. Lovins on komposiittimateriaaliyhti\xc3\xb6 Fiberforgen puheenjohtaja._NEWLINE_Lovins asuu Coloradossa Old Snowmass -nimisell\xc3\xa4 paikkakunnalla sijaitsevalla vuorella. H\xc3\xa4n matkustaa jatkuvasti konsultin, opettajan ja neuvonantajan teht\xc3\xa4viss\xc3\xa4. H\xc3\xa4n tekee sadan tunnin ty\xc3\xb6viikkoja eik\xc3\xa4 en\xc3\xa4\xc3\xa4 ehdi harrastaa musiikkia, runoja, squashia tai luontovalokuvausta._NEWLINE_Lovinsin el\xc3\xa4m\xc3\xa4nty\xc3\xb6 k\xc3\xa4sittelee energiatehokkuutta ja uusiutuvia energianl\xc3\xa4hteit\xc3\xa4. Lovins \xc3\xa4rsyyntyy, kun h\xc3\xa4nt\xc3\xa4 kutsutaan ymp\xc3\xa4rist\xc3\xb6nsuojelijaksi ja sanoo edist\xc3\xa4v\xc3\xa4ns\xc3\xa4 \xe2\x80\x9celeganttia s\xc3\xa4\xc3\xa4st\xc3\xa4v\xc3\xa4isyytt\xc3\xa4\xe2\x80\x9d. Sen kannattavuus on Lovinsin ty\xc3\xb6ss\xc3\xa4 keskeinen ajatus.\n_START_SECTION_\nEnergiapalveluita, ei energiaa\n_START_PARAGRAPH_\nLovinsin mukaan energiaongelma n\xc3\xa4htiin 1970-luvulla pulana tuotannosta. H\xc3\xa4n kertoo ymm\xc3\xa4rt\xc3\xa4neens\xc3\xa4 vuonna 1976, ett\xc3\xa4 energiaongelma ei olekaan se, mist\xc3\xa4 l\xc3\xb6ydett\xc3\xa4isiin enemm\xc3\xa4n kaikenlaista energiaa. Kukaan ei todellisuudessa halua tynnyreitt\xc3\xa4in mustaa m\xc3\xb6nj\xc3\xa4\xc3\xa4, vaan sen avulla tuotettuja palveluita, kuten l\xc3\xa4mmint\xc3\xa4 suihkuvett\xc3\xa4 ja l\xc3\xa4mmint\xc3\xa4 ruokaa. Siten voidaankin kysy\xc3\xa4: paljonko n\xc3\xa4iden teht\xc3\xa4vien t\xc3\xa4ytt\xc3\xa4miseksi tarvitaan energiaa; millaista, miss\xc3\xa4 mittakaavassa; ja mist\xc3\xa4 se saadaan edullisimmin?_NEWLINE_Energia tarvitaan v\xc3\xa4ltt\xc3\xa4m\xc3\xa4tt\xc3\xa4 s\xc3\xa4hk\xc3\xb6n muodossa vain murto-osaan kaikista energian k\xc3\xa4ytt\xc3\xb6kohteista, mutta sit\xc3\xa4 tuhlataan t\xc3\xa4t\xc3\xa4 useampiin, vaikka se on korkealuokkaista ja kallisarvoista.\n_START_SECTION_\nEnergiatehokkuus\n_START_PARAGRAPH_\nLovinsin mukaan useimmat ymp\xc3\xa4rist\xc3\xb6ongelmat ja monet kehityksen ja turvallisuuden haasteet aiheutuvat energian ylik\xc3\xa4yt\xc3\xb6st\xc3\xa4 ja v\xc3\xa4\xc3\xa4rink\xc3\xa4yt\xc3\xb6st\xc3\xa4. Energiank\xc3\xa4ytt\xc3\xb6\xc3\xa4 tutkimalla voidaan oppia ratkaisemaan my\xc3\xb6s muita ongelmia, esimerkiksi vesipulaa. Energiatehokkuuden avulla voitaisiin v\xc3\xa4ltt\xc3\xa4\xc3\xa4 sotia. Ilmasto-ongelma olisi jo voitu ratkaista energians\xc3\xa4\xc3\xa4st\xc3\xb6ll\xc3\xa4._NEWLINE_\xc2\xbbEnergiatehokkuuden kohentaminen on suurin, halvin, suotuisin, nopeimmin k\xc3\xa4ytt\xc3\xb6\xc3\xb6n otettava, v\xc3\xa4hiten n\xc3\xa4kyv\xc3\xa4, v\xc3\xa4hiten ymm\xc3\xa4rretty ja kaikkein laiminly\xc3\xb6dyin tapa vastata energian tulevaan kysynt\xc3\xa4\xc3\xa4n.\xc2\xbb_NEWLINE_(Amory Lovins)_NEWLINE_Vuonna 1984 Lovins v\xc3\xa4itti, ett\xc3\xa4 olisi mahdollista kaksinkertaistaa yhdysvaltalaisten suihkulentokoneiden ja teollisuuden s\xc3\xa4hk\xc3\xb6moottoreiden tehokkuus; kolminkertaistaa ter\xc3\xa4svalimoiden tehokkuus; nelinkertaistaa kodinkoneiden ja valaistuksen tehokkuus ja viisinkertaistaa autojen tehokkuus._NEWLINE_Amory ja Hunter Lovinsin yhdess\xc3\xa4 Ernst von Weizsackerin kanssa kirjoittama kirja Factor Four (1997) esitt\xc3\xa4\xc3\xa4, ett\xc3\xa4 vaivattomin tie kest\xc3\xa4v\xc3\xa4\xc3\xa4n kehitykseen olisi energiatehokkuuden nelinkertaistaminen \xe2\x80\x93 toisin sanoen tuotannon kaksinkertaistaminen ja resurssienk\xc3\xa4yt\xc3\xb6n puolittaminen, eli kaikkien nykyisten tulosten saavuttaminen nelj\xc3\xa4sosalla nykyisin k\xc3\xa4ytetyst\xc3\xa4 energiasta. Kirjan mukaan t\xc3\xa4h\xc3\xa4n kyett\xc3\xa4isiin jo nykyisell\xc3\xa4 taitotiedolla ja teknologialla. Kirja esitteli k\xc3\xa4yt\xc3\xa4nn\xc3\xb6llisi\xc3\xa4 ja usein rahallisesti tuottoisia tapoja t\xc3\xa4m\xc3\xa4n p\xc3\xa4\xc3\xa4m\xc3\xa4\xc3\xa4r\xc3\xa4n tavoittamiseksi eri aloilla. Useissa esimerkkitapauksista saavutettiin nelinkertaista suurempi parannus._NEWLINE_Ajoneuvojen keskim\xc3\xa4\xc3\xa4r\xc3\xa4isten kulutuslukemien parantaminen niin, ett\xc3\xa4 auto kulkisi 1,148 km pitemp\xc3\xa4\xc3\xa4n litralla vastaisi kaiken Persianlahdelta Yhdysvaltoihin tuotavan \xc3\xb6ljyn m\xc3\xa4\xc3\xa4r\xc3\xa4\xc3\xa4._NEWLINE_Lovins laskee, ett\xc3\xa4 vuosina 1995-2005 Yhdysvaltojen uusista energiapalveluista yli 3/4 ei ollut seurausta uudesta tuotannosta vaan tehokkuuden kohtentamisesta._NEWLINE_Vipuvaikutus saa aikaan suurempia s\xc3\xa4\xc3\xa4st\xc3\xb6j\xc3\xa4 energiantuotannon alkul\xc3\xa4hteill\xc3\xa4. Negawatin voima piilee siin\xc3\xa4, ett\xc3\xa4 kun yhden yksik\xc3\xb6n energiaa s\xc3\xa4\xc3\xa4st\xc3\xa4\xc3\xa4 k\xc3\xa4ytt\xc3\xb6paikassa, kerrannaisvaikutus heijastuu takaisin ja s\xc3\xa4\xc3\xa4st\xc3\xa4\xc3\xa4 2\xe2\x80\x934 yksikk\xc3\xb6\xc3\xa4 energiaa sen tuotantopaikassa. Tavallisesti yhden k\xc3\xa4ytt\xc3\xb6valmiin s\xc3\xa4hk\xc3\xb6yksik\xc3\xb6n tuotantoon kulutetaan 3\xe2\x80\x934 yksikk\xc3\xb6\xc3\xa4 hiilt\xc3\xa4, \xc3\xb6ljy\xc3\xa4 tai maakaasua \xe2\x80\x93 joten se, joka s\xc3\xa4\xc3\xa4st\xc3\xa4\xc3\xa4 yhden kilowattitunnin s\xc3\xa4hk\xc3\xb6\xc3\xa4 kotonaan saattaa s\xc3\xa4\xc3\xa4st\xc3\xa4\xc3\xa4 nelj\xc3\xa4 kilowattituntia polttoainetta voimalaitoksella.\n_START_SECTION_\nEnergians\xc3\xa4\xc3\xa4st\xc3\xb6n yksikk\xc3\xb6 on negawatti\n_START_PARAGRAPH_\nNegawatti on Amory Lovinsin tunnetuksi tekem\xc3\xa4 termi. Se tarkoittaa megawatteja, joita ei tarvita kulutusta v\xc3\xa4hent\xc3\xa4vien teknisten parannusten ansiosta. Termi sai alkunsa painovirheest\xc3\xa4._NEWLINE_Lovinsin mukaan "Yhdysvallat on negabarrelien Saudi-Arabia", koska Yhdysvallat voi s\xc3\xa4\xc3\xa4st\xc3\xa4\xc3\xa4 \xc3\xb6ljy\xc3\xa4 nopeammin kuin saudit voivat sit\xc3\xa4 myyd\xc3\xa4. "Jos kaikki maailmassa ajaisivat vetykennoautoilla, se vastaisi nega-OPECia". "Kuvittele negateht\xc3\xa4vi\xc3\xa4 Persianlahdella."\n_START_SECTION_\nAuto on huonosti suunniteltu\n_START_PARAGRAPH_\nLovinsin mukaan nykyaikainen henkil\xc3\xb6auto on vuosisadan kest\xc3\xa4neen kehitysty\xc3\xb6n j\xc3\xa4lkeenkin h\xc3\xa4vett\xc3\xa4v\xc3\xa4n tehoton. Henkil\xc3\xb6auton polttoaineen energiasta 87\xc2\xa0% haaskataan moottorissa, tyhj\xc3\xa4k\xc3\xa4ynniss\xc3\xa4, voimansiirrossa tai lis\xc3\xa4varusteissa. 13\xc2\xa0% energiasta p\xc3\xa4\xc3\xa4tyy py\xc3\xb6riin ja siit\xc3\xa4 puolet pelk\xc3\xa4st\xc3\xa4\xc3\xa4n l\xc3\xa4mmitt\xc3\xa4\xc3\xa4 renkaita, tiet\xc3\xa4 ja ilmaa. Todellisuudessa 6\xc2\xa0% kiihdytt\xc3\xa4\xc3\xa4 autoa. 95\xc2\xa0% kokonaispainosta on autoa, joten loppujen lopuksi vain 1\xc2\xa0% k\xc3\xa4ytetyst\xc3\xa4 energiasta liikuttaa kuljettajaa.\n_START_SECTION_\nKuljetus\n_START_PARAGRAPH_\nSuurin osa Yhdysvalloissa kulutetusta energiasta kuluu kuljetuksiin. Henkil\xc3\xb6autoja kannattavampaa on s\xc3\xa4\xc3\xa4st\xc3\xa4\xc3\xa4 kuorma-autokuljetuksissa. Tekniset parannukset aerodynamiikassa, renkaissa, moottorissa ja voimansiirrossa sek\xc3\xa4 painons\xc3\xa4\xc3\xa4st\xc3\xb6ss\xc3\xa4 voivat kaksinkertaistaa tehokkuuden. Toimintatapoja muuttamalla tehokkuus voitaisiin liki kolminkertaistaa. Lovins ennustaa voittojen kaksinkertaistuvan samalla._NEWLINE_RMI on ty\xc3\xb6skennellyt maan suurimman v\xc3\xa4hitt\xc3\xa4ismyyj\xc3\xa4n kanssa tehokkaampien kuorma-autojen kehitt\xc3\xa4miseksi ja laajentaa toimintaansa muualle kuljetusalalle.\n_START_SECTION_\nLentoliikenne\n_START_PARAGRAPH_\nBoeingin Dreamliner on rakennettu puoliksi hiilikuidusta. Se todistaa, ett\xc3\xa4 lentoliikenteen polttoaineesta 20\xc2\xa0% voidaan s\xc3\xa4\xc3\xa4st\xc3\xa4\xc3\xa4 ilmaiseksi. Seuraava lentokoneiden sukupolvi s\xc3\xa4\xc3\xa4st\xc3\xa4nee noin puolet energiasta. Mutta niin sanottu blended wing -tyyppinen lentokone sis\xc3\xa4\xc3\xa4nrakennetuilla moottoreilla saavuttaisi jo kolminkertaisen tehokkuuden samaan tai entist\xc3\xa4 alempaan hintaan._NEWLINE_Tulevaisuudessa on mahdollista siirty\xc3\xa4 kaikissa liikennev\xc3\xa4lineiss\xc3\xa4 \xe2\x80\x93 lentokoneet mukaan luettuina \xe2\x80\x93 s\xc3\xa4hk\xc3\xb6n ja vedyn k\xc3\xa4ytt\xc3\xb6\xc3\xb6n, tuottoisasti ja turvallisesti, samalla moninkertaistaen tehokkuuden.\n_START_SECTION_\nYdinvoima on kalleinta\n_START_PARAGRAPH_\nLovinsin mukaan uusi ydinvoima maksaa kilowattituntia kohden kaksi kertaa niin paljon kuin tuulivoima, 5\xe2\x80\x9310 kertaa niin paljon kuin s\xc3\xa4hk\xc3\xb6n ja l\xc3\xa4mm\xc3\xb6n yhteistuotanto maakaasusta, 3\xe2\x80\x9330 kertaa niin paljon kuin s\xc3\xa4hk\xc3\xb6n k\xc3\xa4yt\xc3\xb6n tehostaminen. Pienikokoiset ydinvoimalaitokset ovat viel\xc3\xa4kin kalliimpia._NEWLINE_Lovinsin mukaan ydinenergiateollisuus on kuollut kaikkialla siell\xc3\xa4, miss\xc3\xa4 energiasektoria hallitsevat markkinavoimat. Suurten tukitoimien ansiosta ydinvoima edelleen kituuttaa joissakin keskusjohtoisissa j\xc3\xa4rjestelmiss\xc3\xa4 \xe2\x80\x93 kuten Ven\xc3\xa4j\xc3\xa4, Kiina, Japani, Ranska, Taiwan ja Etel\xc3\xa4-Korea \xe2\x80\x93 aivan muista kuin taloudellisista syist\xc3\xa4. Mit\xc3\xa4 enemm\xc3\xa4n kilpailua on, sit\xc3\xa4 selvemmin kalliit ydinvoimalat n\xc3\xa4ytt\xc3\xa4v\xc3\xa4t kilpailun h\xc3\xa4vi\xc3\xa4jilt\xc3\xa4._NEWLINE_Yhdenk\xc3\xa4\xc3\xa4n uuden ydinvoimalahankkeen eteen ei ole uhrattu penni\xc3\xa4k\xc3\xa4\xc3\xa4n yksityist\xc3\xa4 p\xc3\xa4\xc3\xa4omaa. Lovinsin mukaan uusien ydinvoimaloiden rakentaminen ei ole houkutteleva sijoituskohde. Valtion tukeminakaan ydinvoimalat eiv\xc3\xa4t kiinnosta rahoittajia. Sijoittajat ovat huomanneet ydinvoiman korkeammat kustannukset ja rahalliset riskit. Ydinvoimateollisuuden on vaikea saada yht\xc3\xa4k\xc3\xa4\xc3\xa4n uutta tilausta._NEWLINE_Uuden sukupolven reaktoreille luvatut alhaiset kustannukset eiv\xc3\xa4t ole toteutuneet. Esimerkiksi Suomen uusi voimala on my\xc3\xb6h\xc3\xa4ss\xc3\xa4, se on vaikeuksissa turvallisuusviranomaisten kanssa ja on ylitt\xc3\xa4nyt budjettinsa useilla miljardeilla euroilla._NEWLINE_Uusia ydinvoimaloita voidaan rakentaa ainoastaan, koska vaihtoehtojen m\xc3\xa4\xc3\xa4r\xc3\xa4\xc3\xa4 on rajattu, koska taloudellista puolta ei ole ymm\xc3\xa4rretty, tai koska kyse on ideologiasta tai ydinvoimateollisuuden tukiaisesta._NEWLINE_Ydinvoiman rakentaminen on my\xc3\xb6s kymmeni\xc3\xa4 kertoja hitaampaa kuin energiatehokkuus ja mikrovoima. Ydinenergia-alan elpyminen on pelkk\xc3\xa4 illuusio. Kiinalla on maailman korkeimmat tavoitteet ydinvoiman suhteen, mutta siell\xc3\xa4 hajautettu uusioenergia kasvaa seitsem\xc3\xa4n kertaa ydinvoimaa nopeammin Kiinan kunnianhimoisimpienkin ydinvoimatavoitteiden toteutuminen tarkoittaisi sit\xc3\xa4, ett\xc3\xa4 vain 10\xc2\xa0% suljettavista voimaloista korvataan._NEWLINE_Sen sijaan ydinvoima voi olla k\xc3\xa4ytt\xc3\xb6kelpoinen merill\xc3\xa4: ty\xc3\xb6nt\xc3\xb6voimana sukellusveneiss\xc3\xa4 ja lentotukialuksissa, joissa muut tavoitteet ovat t\xc3\xa4rke\xc3\xa4mpi\xc3\xa4 kuin kustannustehokkuus._NEWLINE_Kustannukset: Ydinvoimala on halpa k\xc3\xa4ytt\xc3\xa4\xc3\xa4 ja kallis rakentaa, mutta sek\xc3\xa4 k\xc3\xa4ytt\xc3\xb6 ett\xc3\xa4 rakentaminen kallistuvat. Ydinvoimalan kokonaiskustannukset ylitt\xc3\xa4v\xc3\xa4t jo nyt hiili- ja kaasuvoimaloiden sek\xc3\xa4 suurten tuulivoimaloiden kustannukset. Hinta nousee, koska rakennusmateriaalien hinta nousee ja koska voimaloiden rakentajien ja yll\xc3\xa4pit\xc3\xa4jien taito rapistuu._NEWLINE_Ilmastovaikutus: Vaikka ydinvoima tuottaa energiaa v\xc3\xa4h\xc3\xa4isin hiilidioksidip\xc3\xa4\xc3\xa4st\xc3\xb6in, samaan tulokseen p\xc3\xa4\xc3\xa4st\xc3\xa4isiin halvemmalla ja nopeammin. Ydinvoimaan sijoittaminen on jopa vahingollista. Jos summa rahaa k\xc3\xa4ytet\xc3\xa4\xc3\xa4n ydinvoimaan energiatehokkuuden sijaan, ilmaston l\xc3\xa4mpeneminen pahenee enemm\xc3\xa4n kuin jos sama raha sijoitettaisiin uuden hiilivoimalan rakentamiseen._NEWLINE_Jos sijoittaa ydinvoimalaan eik\xc3\xa4 tehokkuuteen tai mikrovoimaan, rahallaan saa v\xc3\xa4hemm\xc3\xa4n ratkaisuja ilmasto-ongelmaan ja vuodessa saa aikaiseksi v\xc3\xa4hemm\xc3\xa4n ratkaisuja. Siten sijoittaja tulee v\xc3\xa4hent\xc3\xa4neeksi ja taannuttaneeksi ilmaston suojelua._NEWLINE_Ydinvoima on niin kallista, ett\xc3\xa4 sill\xc3\xa4 saa noin 1,5\xe2\x80\x9311 kertaa v\xc3\xa4hemm\xc3\xa4n hiiliv\xc3\xa4hennyksi\xc3\xa4 euroa kohden kuin kilpailevilla tekniikoilla._NEWLINE_Luotettavuus: Yhdysvaltalaisista ydinvoimaloista 21\xc2\xa0% on suljettu ennen aikojaan ep\xc3\xa4luotettavuuden tai kustannusten takia. Laitoksista 27\xc2\xa0% on ollut ainakin vuoden ajan pois toiminnasta yhteen menoon. Luotettavimmatkin ydinvoimalat joudutaan toisinaan sulkemaan huoltotoimenpiteiden takia. Keskim\xc3\xa4\xc3\xa4r\xc3\xa4inen suuri poissaolo kesti 36 p\xc3\xa4iv\xc3\xa4\xc3\xa4 ja tapahtui aina 17 kuukauden v\xc3\xa4lein Ydinvoimalan sammutus on nopea mutta uudelleenk\xc3\xa4ynnist\xc3\xa4minen hidasta, mist\xc3\xa4 aiheutuu s\xc3\xa4hk\xc3\xb6pulaa. Keskitetyn tuotannon tavoin ydinvoima on altis voimalinjojen h\xc3\xa4iri\xc3\xb6ille, joista l\xc3\xa4hes kaikki s\xc3\xa4hk\xc3\xb6katkokset johtuvat. Usein ydinvoimalat rikkoutuvat samaan aikaan, ennustamattomasti ja pitk\xc3\xa4ksi aikaa kerrallaan. Tepcon vuoden 2003\xe2\x80\x932004 sammutus sulki sen kaikki 17 yksikk\xc3\xb6\xc3\xa4 moneksi kuukaudeksi._NEWLINE_Rahoitusriski: Ydinvoimalat ovat kalliita. Koska ydinvoimaloihin ei saa rahoitusta muualta, sit\xc3\xa4 on hankittava veronmaksajilta. Yhdysvalloissa ydinvoimateollisuus on saanut verorahaa, s\xc3\xa4\xc3\xa4d\xc3\xb6sten l\xc3\xb6yhennyksi\xc3\xa4 ja lainan takauksia, mutta ei tuettunakaan pysty kilpailemaan parempien vaihtoehtojen kanssa._NEWLINE_Markkinamenestys: Mikrovoimalat sek\xc3\xa4 uusiovoima ovat ohittaneet ydinvoiman energian tuotannossa. Vuosina 2004\xe2\x80\x932007 energiantuotannon lis\xc3\xa4yksist\xc3\xa4 vain 2\xc2\xa0% oli ydinvoimaa, kun 28\xc2\xa0% tuli mikrovoimaloista. Lovinsin mukaan mikrovoima tuottaa kuudenneksen maailman s\xc3\xa4hk\xc3\xb6st\xc3\xa4 samalla kun mikrovoima ja energians\xc3\xa4\xc3\xa4st\xc3\xb6 tuottavat puolet maailman energiapalveluista._NEWLINE_Rakennusnopeus: Pienvoimalat ja jopa suuret tuulivoimapuistot ovat ydinvoimaloita nopeampia. Mikrovoima kasvaa 18 kertaa ydinvoimaa nopeammin. Tulevaisuudessa energians\xc3\xa4\xc3\xa4st\xc3\xb6 ja pienvoimalat pystyv\xc3\xa4t tuottamaan kaiken tarvittavan energian._NEWLINE_Ydinaseet: Ydinvoimaloihin k\xc3\xa4ytett\xc3\xa4v\xc3\xa4t materiaalit, v\xc3\xa4lineet ja taitotieto edist\xc3\xa4v\xc3\xa4t ydinaseiden tuotantoa. Halvempien energiaratkaisujen k\xc3\xa4ytt\xc3\xb6 tekisi ydinaseiden levitt\xc3\xa4misest\xc3\xa4 vaikeampaa ja n\xc3\xa4kyv\xc3\xa4mp\xc3\xa4\xc3\xa4. Ydinaseiden kehitt\xc3\xa4misest\xc3\xa4 ep\xc3\xa4illyt valtiot eiv\xc3\xa4t en\xc3\xa4\xc3\xa4 voisi v\xc3\xa4itt\xc3\xa4\xc3\xa4 tekev\xc3\xa4ns\xc3\xa4 pelk\xc3\xa4st\xc3\xa4\xc3\xa4n s\xc3\xa4hk\xc3\xb6\xc3\xa4, sill\xc3\xa4 ainoa selitys ydinvoimasta kiinnostumiselle olisi sen sotilask\xc3\xa4ytt\xc3\xb6.\n_START_SECTION_\nKannustimet\n_START_PARAGRAPH_\nS\xc3\xa4hk\xc3\xb6yhti\xc3\xb6iden kohdalla t\xc3\xa4rkeint\xc3\xa4 olisi irrottaa yhti\xc3\xb6iden voitot myyntim\xc3\xa4\xc3\xa4rist\xc3\xa4. T\xc3\xa4ss\xc3\xa4 kuviossa yhti\xc3\xb6t saavat pit\xc3\xa4\xc3\xa4 pienen m\xc3\xa4\xc3\xa4r\xc3\xa4n asiakkaille tuottamistaan s\xc3\xa4\xc3\xa4st\xc3\xb6ist\xc3\xa4. Yhti\xc3\xb6t siis saavat rahaa s\xc3\xa4hk\xc3\xb6laskun pienent\xc3\xa4misest\xc3\xa4, eiv\xc3\xa4t uuden s\xc3\xa4hk\xc3\xb6n myymisest\xc3\xa4. T\xc3\xa4m\xc3\xa4n puuttuminen on Lovinsin mukaan suurin este s\xc3\xa4hk\xc3\xb6n j\xc3\xa4rkev\xc3\xa4lle k\xc3\xa4yt\xc3\xb6lle._NEWLINE_Yhdysvaltain kongressi on tuhonnut oman maansa tuulivoimalateollisuuden ainakin kolme kertaa muuttelemalla verotusta vuodesta toiseen. Nyky\xc3\xa4\xc3\xa4n maahan tarvittavat turbiinit tuodaankin ulkomailta._NEWLINE_Yhdysvalloissa on voimassa vanhanaikaiset s\xc3\xa4\xc3\xa4nn\xc3\xb6t, jotka suosivat suuria pienten kustannuksella: tuotantoa tehokkuuden kustannuksella ja olemassa olevia tulokkaiden kustannuksella. T\xc3\xa4m\xc3\xa4 selitt\xc3\xa4\xc3\xa4, miksi USA on kehityksest\xc3\xa4 j\xc3\xa4ljess\xc3\xa4. Uusiutuvien energiamuotojen k\xc3\xa4ytt\xc3\xb6\xc3\xa4 haittaavat my\xc3\xb6s tahalliset markkinaesteet. Energiapolitiikkaan olisi vaikutettava osavaltioiden tasolla, koska liittovaltion energiapolitiikka on korruptoitunut. Omalla tasollaan Massachusettsin Cambridge, Texasin Austin, Coloradon Boulder, Pohjois-Carolinan Charlotte ja Vermontin osavaltio ovat kehittym\xc3\xa4ss\xc3\xa4 energia-alan keskuksiksi._NEWLINE_Perinteisist\xc3\xa4 ymp\xc3\xa4rist\xc3\xb6s\xc3\xa4\xc3\xa4d\xc3\xb6ksist\xc3\xa4 on tulossa vanhanaikaisia. Ne koskevat vain niit\xc3\xa4 yrityksi\xc3\xa4, jotka menev\xc3\xa4t joka tapauksessa nurin oman tehottomuutensa vuoksi. Markkinat toimivat luovemmin ja nopeammin kuin politiikka. Tarvitaan s\xc3\xa4\xc3\xa4d\xc3\xb6ksi\xc3\xa4 jotka tukevat yrityslogiikkaa.\n_START_SECTION_\nReilu kilpailu\n_START_PARAGRAPH_\nLovins sanoo olevansa vapaiden markkinoiden ja markkinakilpailun kannattaja. Lovins tahtoo, ett\xc3\xa4 kaikkien energiamuotojen annetaan kilpailla reilusti ja oikeilla hinnoilla riippumatta siit\xc3\xa4, onko niiden tyyppi s\xc3\xa4\xc3\xa4st\xc3\xb6 vai tuotanto; siit\xc3\xa4 mit\xc3\xa4 teknologiaa ne k\xc3\xa4ytt\xc3\xa4v\xc3\xa4t; siit\xc3\xa4 miten suuria ne ovat; siit\xc3\xa4 miss\xc3\xa4 ne ovat, ja riippumatta siit\xc3\xa4, kuka ne omistaa. Siis p\xc3\xa4invastoin kuin liittovaltion nykyinen energiapolitiikka sanelee. Ydinvoiman subventiot Yhdysvalloissa voivat olla jopa 13 miljardia dollaria voimalaa kohden, suunnilleen laitoksen koko hinnan. Jos politiikkaa teht\xc3\xa4isiin Lovinsin tapaan, sen seurauksena uusia ydinvoimaloita ei tilattaisi ja vanhoista luovuttaisiin, koska olisi halvempaa olla k\xc3\xa4ytt\xc3\xa4m\xc3\xa4tt\xc3\xa4 niit\xc3\xa4. Jos tavoitteena ei olisi energian vaan energiapalvelujen (kuten kylmien virvokkeiden ja kuumien suihkujen) turvaaminen, politiikasta voisi tulla teknologianeutraalia voimalaitoksia tukevan sijaan ja kuluttajien tarpeet voitaisiin t\xc3\xa4ytt\xc3\xa4\xc3\xa4 halvemmalla kysynt\xc3\xa4\xc3\xa4 s\xc3\xa4\xc3\xa4telem\xc3\xa4ll\xc3\xa4.\n_START_SECTION_\nHajautettu tuotanto\n_START_PARAGRAPH_\nHajautettu energiantuotanto voisi parantaa turvallisuutta. Keskitetyt voimalaitokset ovat haavoittuvia terroristi-iskuille.\n_START_SECTION_\nOn siirrytt\xc3\xa4v\xc3\xa4 vetytalouteen\n_START_PARAGRAPH_\nVety voisi tuottaa l\xc3\xa4mp\xc3\xb6\xc3\xa4 ja s\xc3\xa4hk\xc3\xb6\xc3\xa4 koteihin ja toimistoihin sek\xc3\xa4 liikuttaa uudenlaisia autoja._NEWLINE_Lovins uskoo, ett\xc3\xa4 tulevaisuudessa ensisijainen polttoaine tullaan vaihtamaan \xc3\xb6ljyst\xc3\xa4 vetyyn. Kysymys ei ole siit\xc3\xa4 tuleeko vetytalous, vaan siit\xc3\xa4 milloin se tulee. Nelj\xc3\xa4 \xc3\xb6ljy-yhti\xc3\xb6iden puheenjohtajista ja useat suuret autonvalmistajat ovat sanoneet, ett\xc3\xa4 olemme \xc3\xb6ljytalouden loppuvaiheessa ja vetyaikakauden alussa._NEWLINE_Kokonaiset kansakunnat, jotka hypp\xc3\xa4\xc3\xa4v\xc3\xa4t suoraan vetyk\xc3\xa4ytt\xc3\xb6isiin ajoneuvoihin, tulevat syrj\xc3\xa4ytt\xc3\xa4m\xc3\xa4\xc3\xa4n \xc3\xb6ljyn. Kiina voisi johtaa muutosta._NEWLINE_Fossiilisilla polttoaineilla toimivan talouden muuntaminen vetytaloudeksi on kannattavaa kaikille, my\xc3\xb6s \xc3\xb6ljy-yhti\xc3\xb6ille. Vanhat sijoitukset \xc3\xb6ljyyn eiv\xc3\xa4t ole ylitsep\xc3\xa4\xc3\xa4sem\xc3\xa4tt\xc3\xb6m\xc3\xa4n vahingollisia, sill\xc3\xa4 \xc3\xb6ljyriippuvaiset taloudet, kuten Meksiko ja Ven\xc3\xa4j\xc3\xa4, tulevat ansaitsemaan enemm\xc3\xa4n \xc3\xb6ljyst\xc3\xa4 saatavasta vedyst\xc3\xa4 kuin \xc3\xb6ljyst\xc3\xa4 itsest\xc3\xa4\xc3\xa4n._NEWLINE_Lovins pit\xc3\xa4\xc3\xa4 reformointia vedyn tuottamisessa vain v\xc3\xa4livaiheena. Vety\xc3\xa4 voi tuottaa my\xc3\xb6s elektrolyysill\xc3\xa4, joka kuitenkin maksaa enemm\xc3\xa4n \xe2\x80\x93 paitsi jos saatavilla on hyvin halpaa s\xc3\xa4hk\xc3\xb6\xc3\xa4 tai vety saadaan sivutuotteena. Luultavasti tuulivoima pystyisi tuottamaan tarpeeksi halpaa s\xc3\xa4hk\xc3\xb6\xc3\xa4. Parempia tapoja kehitet\xc3\xa4\xc3\xa4n._NEWLINE_Lovinsin visiossa valtavat keskitetyt voimalaitokset antavat sijaa hajautetulle j\xc3\xa4rjestelm\xc3\xa4lle, joka koostuu vetykennoista, jotka tuottavat s\xc3\xa4hk\xc3\xb6\xc3\xa4 sen k\xc3\xa4ytt\xc3\xb6paikassa._NEWLINE_Ei ole alkujaankaan tarvetta rakentaa valtavaa vedyn jakeluverkostoa. Vetykennoja kannattaa levitt\xc3\xa4\xc3\xa4 rakennuksissa ja ajoneuvoissa yhten\xc3\xa4 kokonaisuutena, niin ett\xc3\xa4 kumpikin edist\xc3\xa4\xc3\xa4 toistaan._NEWLINE_Rakennukset k\xc3\xa4ytt\xc3\xa4v\xc3\xa4t paljon s\xc3\xa4hk\xc3\xb6\xc3\xa4. Niiss\xc3\xa4 k\xc3\xa4ytet\xc3\xa4\xc3\xa4n tietokoneita, joiden toimintavarmuus taataan kalliilla, meluisilla ja saastuttavilla varavoimaloilla. Niiden sijaan t\xc3\xa4llainen rakennus voi ottaa voiman l\xc3\xa4hteeksi maakaasulla toimivan reformaattorin ja vetykennon._NEWLINE_Rakennuksen reformaattori voi tuottaa enemm\xc3\xa4n vety\xc3\xa4 kuin rakennuksessa tarvitaan, ja ylij\xc3\xa4\xc3\xa4m\xc3\xa4 voidaan myyd\xc3\xa4 ty\xc3\xb6ntekij\xc3\xb6iden autoihin. Vetykennoja k\xc3\xa4ytt\xc3\xa4vien rakennusten l\xc3\xa4heisyydess\xc3\xa4 ty\xc3\xb6skenteleville ihmisille voisi vuokrata vetyautoja._NEWLINE_Kun autot ovat enimm\xc3\xa4n aikaa pys\xc3\xa4k\xc3\xb6ityin\xc3\xa4, ne voivat py\xc3\xb6ritt\xc3\xa4\xc3\xa4 omia vetykennojaan ja tuottaa s\xc3\xa4hk\xc3\xb6\xc3\xa4, jonka ne voivat myyd\xc3\xa4 s\xc3\xa4hk\xc3\xb6verkkoon tai kyseiseen rakennukseen. Jokainen auto voi tuottaa 25\xe2\x80\x9340 kilowattia s\xc3\xa4hk\xc3\xb6\xc3\xa4 \xe2\x80\x93 tarpeeksi useille tavallisille taloille. Parkkihalli maksaisi auton pys\xc3\xa4k\xc3\xb6innist\xc3\xa4 auton omistajalle._NEWLINE_Jos kaikki Yhdysvaltojen autot toimisivat vetykennoilla, ne voisivat tuottaa 6\xe2\x80\x9312 kertaa niin paljon s\xc3\xa4hk\xc3\xb6\xc3\xa4 kuin Amerikan koko s\xc3\xa4hk\xc3\xb6verkostosta saadaan nyky\xc3\xa4\xc3\xa4n. Murto-osa siit\xc3\xa4 riitt\xc3\xa4isi korvaamaan kaikki hiili- ja ydinvoimalaitokset._NEWLINE_Jo nyt vetykennoilla toimii sata rakennusta: esimerkiksi Central Parkin poliisiasemalle vetykenno oli halvempi tapa, ja Omahan First National Bankin luottokorttiliikenteen s\xc3\xa4hk\xc3\xb6 tuotetaan ja taataan huippuluotettavasti niiden avulla._NEWLINE_Joidenkin mielest\xc3\xa4 vedyn valmistaminen reformaation kautta hiilivedyist\xc3\xa4 voi olla yht\xc3\xa4 vahingollista kuin fossiilisten polttoaineiden k\xc3\xa4ytt\xc3\xa4minen, mutta Lovins v\xc3\xa4itt\xc3\xa4\xc3\xa4 vastaan: vetykenno on monin verroin polttomoottoria tehokkaampi, ja tarkasteltaessa koko prosessia huomataan, ett\xc3\xa4 loppujen lopuksi vetykennoautolla voi matkustaa 40\xe2\x80\x9367\xc2\xa0% v\xc3\xa4hemmill\xc3\xa4 p\xc3\xa4\xc3\xa4st\xc3\xb6ill\xc3\xa4._NEWLINE_Vetykenno kuljettaa autoa 2\xe2\x80\x933 kertaa niin tehokkaasti kuin bensamoottori, joten on v\xc3\xa4\xc3\xa4rin verrata vety\xc3\xa4 muihin polttoaineisiin energiayksik\xc3\xb6n hinnalla. Sen sijaan kannattaa katsoa tuotetun palvelun hintaa: montako kilometri\xc3\xa4 sill\xc3\xa4 p\xc3\xa4\xc3\xa4see? Lovinsin mukaan bensiinill\xc3\xa4 k\xc3\xa4yv\xc3\xa4n auton polttoaine maksaa 3,10 sentti\xc3\xa4/km ja reformoidulla vedyll\xc3\xa4 kulkevien autojen 1,55\xe2\x80\x932,17 sentti\xc3\xa4/km._NEWLINE_Vetykennoteknologia helpottaisi my\xc3\xb6s asevoimien ty\xc3\xb6t\xc3\xa4. Esimerkiksi 70 tonnia painava M1 Abrams -panssarivaunu, joka kuluttaa 420 l/100km, ei p\xc3\xa4\xc3\xa4se liikkumaan nopeasti, koska polttoaineentoimitukset eiv\xc3\xa4t pysy sen per\xc3\xa4ss\xc3\xa4. Armeijan kiinnostus ultrakeveisiin ajoneuvoihin saattaa nopeuttaa vetyyn siirtymist\xc3\xa4.\n_START_SECTION_\nUusiutuvan energian markkinatilanne\n_START_PARAGRAPH_\nLovins v\xc3\xa4itt\xc3\xa4\xc3\xa4, ett\xc3\xa4 energiatehokkuus heikensi Reaganin aikaisen tuotantokeskeisen politiikan perusteita. Energiatehokkuus eteni nopeasti ja sai siivunsa ensin. Kun tuotannon puolella lopulta saatiin aikaan lis\xc3\xa4yksi\xc3\xa4, oli jo my\xc3\xb6h\xc3\xa4ist\xc3\xa4. Ylituotanto romahdutti energian hinnat ja samalla uusioenergian tuotannon._NEWLINE_Lovinsin mukaan nykytilanteessa on yhtym\xc3\xa4kohtia entiseen. Energian kallis hinta on johtanut tehokkuuden kohenemiseen: vuosina 1995-2005 Yhdysvaltojen uusista energiapelveluista yli 3/4 tuli tuotannon sijaan k\xc3\xa4yt\xc3\xb6n tehokkuudesta. Samaan aikaan liittovaltio tukee uuden energian tuotantoa voimakkaasti. Lis\xc3\xa4ksi \xc3\xb6ljyn korkea hinta tulee Lovinsin mukaan laskemaan kysynn\xc3\xa4n v\xc3\xa4hentyess\xc3\xa4._NEWLINE_Lovinsin mukaan uusioenergialle ei kuitenkaan k\xc3\xa4y nyt yht\xc3\xa4 k\xc3\xb6pel\xc3\xb6sti, koska huomioon on otettava my\xc3\xb6s ilmastonmuutos ja energian saatavuus; koska teknisten innovaatioiden nopeus, voima ja monimuotoisuus on kasvanut; ja koska uusia innovaatioita rahoittaa valtion sijaan yksityinen p\xc3\xa4\xc3\xa4oma.\n_START_SECTION_\nPysyv\xc3\xa4t kannat\n_START_PARAGRAPH_\nVuodesta 1984: USA saa enemm\xc3\xa4n energiaa s\xc3\xa4\xc3\xa4st\xc3\xb6ist\xc3\xa4 kuin tuotannon lis\xc3\xa4yksist\xc3\xa4, vaikka investoinnit ja tukiaiset meniv\xc3\xa4t lis\xc3\xa4yksille. "Pehme\xc3\xa4t" energiamuodot menestyv\xc3\xa4t paremmin markkinoilla ja tuottavat enemm\xc3\xa4n kuin muut muodot, esimerkiksi ydinvoima. Uusiutuvat muodot kasvavat nopeimmin.\n_START_SECTION_\nLovinsiin kohdistettu kritiikki\n_START_PARAGRAPH_\nOn v\xc3\xa4itetty, ettei Lovins ota huomioon sit\xc3\xa4, miten yritykset, valtio ja yhteiskunta vastustavat muutoksia. Lovins v\xc3\xa4h\xc3\xa4ttelee fossilisista energianl\xc3\xa4hteist\xc3\xa4 vieroittumisen vaikeuksia, kun tiedet\xc3\xa4\xc3\xa4n nykyisten energia-alan valtaapit\xc3\xa4vien voimavarat, niiden tuntema houkutus vastustaa muutosta sek\xc3\xa4 vaikutusvalta politiikassa. Artikkelin Twenty Hydrogen Myths sanottiin j\xc3\xa4tt\xc3\xa4neen huomioimatta vetytalouden vaikutuksen vedyn l\xc3\xa4hteen\xc3\xa4 toimivan maakaasun hintaan._NEWLINE_Jos \xc3\xb6ljyn hinta on tulossa alas, kuten Lovins v\xc3\xa4itt\xc3\xa4\xc3\xa4, silloin energiatehokkuuden vieh\xc3\xa4tys v\xc3\xa4henee. Vapaa markkinatalous yksin\xc3\xa4\xc3\xa4n ei ehk\xc3\xa4 riit\xc3\xa4 ratkaisemaan ongelmaa. Talouden tehokkuus on parantunut, mutta saavutetut energians\xc3\xa4\xc3\xa4st\xc3\xb6t on k\xc3\xa4ytetty uusiin tarpeisiin, joten kokonaisenergiank\xc3\xa4ytt\xc3\xb6 ja hiilidioksidip\xc3\xa4\xc3\xa4st\xc3\xb6t ovat kasvaneet._NEWLINE_Lovins k\xc3\xa4ytt\xc3\xa4\xc3\xa4 esityksiss\xc3\xa4\xc3\xa4n puolueellisia ja k\xc3\xa4sitt\xc3\xa4m\xc3\xa4tt\xc3\xb6mi\xc3\xa4 taulukoita ja tilastoja yleis\xc3\xb6ns\xc3\xa4 alistamiseksi.\n_START_SECTION_\nVaihtoehdot ovat v\xc3\xa4itetty\xc3\xa4 kalliimpia\n_START_PARAGRAPH_\nDavid Bradishin mukaan Lovinsin v\xc3\xa4ite siit\xc3\xa4, ett\xc3\xa4 ydinvoiman kilpailijat olisivat halvempia ja tuottoisampia, ei saa tukea l\xc3\xa4hteist\xc3\xa4. Energiatehokkuus on v\xc3\xa4itetty\xc3\xa4 kalliimpaa. My\xc3\xb6s muun kuin ydinenergialla tuotetun voiman hinta on nousussa. Energiayhti\xc3\xb6iden vertailuissa ydinvoima on edullisempaa tuulivoimaan ja maakaasuun verrattuna.\n_START_SECTION_\nYdinvoimalat ovat v\xc3\xa4itetty\xc3\xa4 luotettavampia\n_START_PARAGRAPH_\nRMI v\xc3\xa4itt\xc3\xa4\xc3\xa4 erikoistapausten perusteella, ett\xc3\xa4 ydinvoimalat ovat ep\xc3\xa4luotettavia, mutta kokonaisuutena ottaen ydinvoimaloiden tuotantokapasiteetti ajanjaksolla on parantunut i\xc3\xa4n my\xc3\xb6t\xc3\xa4 ja on 90% \xe2\x80\x93 korkein kaikista. Lis\xc3\xa4ksi voimaloiden m\xc3\xa4\xc3\xa4r\xc3\xa4n kasvaessa todenn\xc3\xa4k\xc3\xb6isyys sille ett\xc3\xa4 ne kaikki toimivat, ei nouse vaan laskee.\n_START_SECTION_\nKelvottomat tieteen tekemisen menetelm\xc3\xa4t\n_START_PARAGRAPH_\nDavid Bradishin mukaan Lovins j\xc3\xa4tt\xc3\xa4\xc3\xa4 huomiotta paremmanlaatuisia todisteita silloin kun ne ovat vastoin h\xc3\xa4nen kantaansa. Oman kantansa ansioita h\xc3\xa4n liioittelee. K\xc3\xa4ytetyt l\xc3\xa4hteet ovat h\xc3\xa4m\xc3\xa4ri\xc3\xa4, anekdootinkaltaisia tai olemattomia. Todistusaineisto on valittu tukemaan tietty\xc3\xa4 n\xc3\xa4kemyst\xc3\xa4. RMI esitt\xc3\xa4\xc3\xa4 asiansa harhaanjohtavasti.\n_START_SECTION_\nDavid Bradish\n_START_PARAGRAPH_\nDavid Bradishin mukaan Lovins ja RMI liioittelevat tarjoamiensa vaihtoehtojen tuotantom\xc3\xa4\xc3\xa4ri\xc3\xa4. Niille esitetty tuleva trendi ei perustu faktoihin vaan pelkk\xc3\xa4\xc3\xa4n mieltymykseen. Hajautetun energian tuotanto on todellisuudessa hidastunut. Lis\xc3\xa4ksi hajautetun energian tuotannossa k\xc3\xa4ytet\xc3\xa4\xc3\xa4n haitallista hiilt\xc3\xa4.'